गुरमेहर कौर मामले में अब पहलवान बबीता फोगाट ने भी ट्वीट कर दंगल की शुरुआत कर दी है. बबीता ने गुरमेहर पर कहा है, 'जो अपने देश के हक में बात नहीं कर सकती, उसके हक में बात करना ठीक है क्या?'

दिल्ली के रामजस कॉलेज से शुरू हुआ छात्र विवाद देशभक्ति, कानून, मीडिया में बहस के रास्तों से गुजरता हुआ सोशल मीडिया पर विरोध और समर्थन के साथ धमकियों तक आ पहुंचा. फिर क्रिकेटर रहे सहवाग और रणदीप हुड्डा के ट्वीट और शहीद मनदीप सिंह की बेटी गुरमेहर कौर कैंपेन पर चर्चा तक पहुंचा.

ट्विटर विवाद के अखाड़े में बबीता की एंट्री तब हुई जब महिला पत्रकार राणा आयूब ने एक यूजर के ट्वीट पर गुरमेहर मामले में रणदीप हुड्डा पर निशाना साधते हुए ट्वीट किया कि हरियाणा के हैं ना, महिलाओं के उत्थान की कोशिश कर रहे हैं.

@RaisinaSeries haryana ke hain na. Doing his bit for emancipation of women — Rana Ayyub (@RanaAyyub) 26 February 2017

इसके बाद ट्विटर पर एक दंगल की शुरुआत हो गई. राणा आयूब को जवाब देते हुए बबीता ने कहा, 'हरियाणा की ही हैं हम फोगाट बहनें भी. क्या जानती हैं आप हरियाणा के बारे में.'

Haryana ki hi hain hum Phogat sister bhi. Kya jante h aap haryana k bare me . https://t.co/ZWtl5fnEXJ — Babita Phogat (@BabitaPhogat) 27 February 2017

एक यूजर ने बबीता फोगाट और रणदीप हुड्डा को टैग करते हुए कहा था कि हरियाणा की लड़कियों ने हमें गर्व करने का मौका दिया, लेकिन हरियाणा के मर्दों ने देश को बहुत शर्मिंदा किया. इस ट्वीट को राणा आयूब ने रिट्वीट किया. राणा ने बबीता से कहा, 'उम्मीद है कि आप जैसी हरियाणा की सफल खिलाड़ी गुरमेहर ट्वीट्स के हक में भी बात करेंगी. इस पर बबीता ने जवाब दिया, 'जो अपने देश के हक में बात नहीं कर सकती, उसके हक में बात करना ठीक है क्या?'

Jo aapne desh ke haq m bat nhi kar sakti uske haq m bat karna thik h kya??? https://t.co/t4Xb0AELHi — Babita Phogat (@BabitaPhogat) 27 February 2017

बबीता के इस ट्वीट की राणा आयूब ने आलोचना करते हुए कहा कि गुरमेहर कौर पर बबीता फोगाट की ऐसी सोच है. हमारे खिलाड़ियों को ना जाने क्या हो गया है. एक सम्माननीय महिला से शहीद की बेटी के लिए ऐसी भाषा का इस्तेमाल निंदनीय है.